Iketo de Leontini

Iketo de Leontini estis sirakuza generalo kaj tirano de Leontino, Magna Graecia, samtempulo de Dionizo la juna kaj Timoleono.

 Biografio 
Iketo unue estas menciita kiel amiko de Diono de Sirakuzo. Post la morto de Diono en 354 a.K., lia vidvino Areta kaj lia fratino Aristomaka turnis sin al Iketo por peti protekton. Iketo volis helpi ilin, sed post iom da tempo la malamikoj de Diono persvadis lin alie kaj sekve li metis ilin sur ŝipon destinitan al Korinto, kun sekretaj instrukcioj, ke ili estu mortigitaj dum la vojaĝo.

En la sekvintaj malordoj, Iketo sukcesis akiri kontrolon de Leontino, kiu fariĝis, post la reveno de Dionizo la Juna, renkontiĝejo por ĉiuj malkontentaj sirakuzanoj. Sed dum Iketo sekrete intencis forpeli Dionizon por ke li povu establi sin en sia loko, la timoj pri kartaga invado kaj la deziro restarigi trankvilon al la insulo igis la  sicilianojn (inkluzive de la sirakuzaj ekzilitoj) sendi ambasadon petegante helpon de Korinto. Iketo malkaŝe aliĝis al la peto, sed ĉar tio tute kontraŭis liajn planojn, li samtempe eniris sekretajn intertraktadojn kun la kartaganoj. Dume, li kunigis konsiderindan forton per kiu li atakis Sirakuzon. Li sukcesis venki Dionizon en decida ago, farante sin mastro de la tuta urbo, krom la insula citadelo, en kiu li tenis la tiranon proksime sieĝita.

Tia estis la stato de aferoj kiam Timoleono, eskapinte la viglecon de la kartaganoj, elteriĝis en Sicilio (344 a.K.). Iketo, eksciante ke la generalo antaŭeniris por okupi Adranum, kondukis siajn fortojn tien anticipante lian alvenon. Tamen, Iketo estis venkita kun grandaj perdoj kaj, baldaŭ poste, Dionizo transdonis la citadelon en la manojn de la korinta komandanto.

Iketo, rimarkinte ke li nun devis trakti novan malamikon, kaj malsukcesinte provon seniĝi de Timoleono per atenco, decidis malkaŝe peti la helpon de Kartago, kaj permesis al Magono, estro de la granda floto kaj armeo, eniri la havenon kaj urbon de Sirakuzo. Iliaj komunaj operacioj tamen malsukcesis. Dum ili okupiĝis pri atakado kontraŭ Katano (moderna Katanio), Neono, komandanto de la korinta garnizono, rekonkeris Aĥradinon. Baldaŭ poste Magono, alarmita pro la malkontento inter siaj dungosoldatoj, kaj timanta perfidon, subite retiriĝis kun ĉiuj siaj fortoj kaj revenis al Kartago, laŭ raporto de Plutarko, kiu tamen erare metas la foriron de Magono antaŭ la kapitulaco de Dionizo.
eta|maldekstre|400px|Batalo inter Kartaganoj kaj Sirakuzanoj kie mortis 2500 homoj apud la Rivero Krimiso.

Iketo nun ne pli povis malhelpi Timoleon fari sin mastro de Sirakuzo. Post kiam Timoleono aranĝis siajn aferojn en Sirakuzo, li turnis sin kontraŭ Leontinon, kaj verŝajne li sukcesus forpeli Iketon ankaŭ de tie, se la kartaga invado tiutempe ne postulus lian tutan atenton. Sed post sia granda venko en la Batalo de Krimiso (339 a.K.), Timoleono baldaŭ rekomencis sian projekton tute liberigi Sicilion de la tiranoj.

Iketo estis konkludinta aliancon kun Mamerko, reganto de Katano, kaj ili estis subtenataj de trupo da kartagaj helpantoj senditaj al ili de Giskono; sed kvankam ili komence atingis kelkajn partajn sukcesojn, Iketo estis tute venkita de Timoleono ĉe la rivero Damuriaso, kaj baldaŭ poste falis en la manojn de la malamiko, el kiu li estis mortigita, kune kun sia filo Eŭpolemo.The Tyrants of Syracuse Lia edzino kaj filinoj estis forportitaj al Sirakuzo, kie ili estis ekzekutitaj, laŭ ordono de la popolo, kiel venĝo pro la sorto de Areta kaj Aristomaka.Ĉi-dokumento estis tradukita surbaze de la angla samnoma Vikipedio.

Vidu ankaŭ
 Dionizo la 2-a
 Timoleono (411 a. K. - 337 a. K.)
 Diono de Sirakuzo
 Mamerko de Katanio (367 a. K. - 338 a. K.)

 Referencoj 

Kategorio:Naskiĝintoj en -387
Kategorio:Mortintoj en -338
Kategorio:Naskiĝintoj en la 4-a jarcento a.K.
Kategorio:Mortintoj en la 4-a jarcento a.K.
Kategorio:Grekaj tiranoj
Kategorio:Grekaj politikistoj
Kategorio:Grekaj komandantoj